

**Srednjoškolci pozvani na olimpijadu znanja o katastrofama
„Boljim znanjem protiv katastrofa“**

Srednjoškolciiz 22 države članice EUR-OPA Sporazuma (Europski i mediteranski sporazum o značajnim prijetnjama) pozvani su na online olimpijadu, **„*Boljim znanjem protiv katastrofa*“** koja će se održati **12. ožujka 2025.** u okviru **BeSafeNet** projekta**.** Učenici će se natjecati uznanju o: požarima otvorenog prostora, cunamijima, vulkanskim erupcijama te kemijskim i klimatskim krizama.

Sudjelovanjem na Olimpijadi znanja srednjoškolci će poboljšati razumijevanje prirodnih i tehnoloških prijetnji te tema povezanih s ranjivošću. To su izazovi s kojima se mogu susresti unutar i izvan školskog okruženja pa je cilj Olimpijade poticati odgovorno ponašanje tijekom rizičnih situacija i ublažiti potencijalni utjecaj katastrofa.

Učeničke timove na natjecanje prijavljuju srednjoškolski profesori, pod čijim se mentorstvom i pripremaju. Prijave su online, preko internetskih stranica **BeSafeNet** projekta, a sudjelovati mogu svi zainteresirani jer broj timova nije ograničen.

## BeSafeNet projekt

Škole se za sudjelovanje mogu registrirati već danas, a krajnji rok je neposredno prije početka Olimpijade. Na internetskim stranicama **BeSafeNet** projekta detaljne su [**upute o sudjelovanju i materijali za pripremu**](https://olympiad.besafenet.net/olympiad). Test znanja sastoji se od ukupno 50 pitanja s ponuđenim odgovorima, odnosno po 10 pitanja za svaki temu i s njom povezanu katastrofu. U slučaju izjednačenog broja bodova i vremena, za plasman će biti presudan esej koji nije obavezan, ali ga timovi mogu priložiti. Najbolji timovi bit će nagrađeni, između ostalog i posjetom Vijeću Europe u Strassbourgu u Francuskoj.

BeSafeNet projekt pokrenut je s ciljem promoviranja kulture rizika u populaciji. S Olimpijadom znanja na zanimljiv način, kroz igru, potiče usvajanje novih znanja i pravila ponašanja, podiže svijest djece o rizicima od velikih prirodnih i tehnoloških katastrofa. Osim školarcima, BeSafeNet je koristan i učiteljima, administrativnom i tehničkom osoblju, obiteljima i lokalnim vlastima. Bolje ih upoznaje s propisima, senzibilizira na rizike i dodatno osposobljava. Rezultat ovakvih nastojanja je online Olimpijada znanja, koja se održava sedmi puta.

## EUR-OPA Sporazum

EUR-OPA Sporazum nastao je na inicijativu Vijeća Europe, međunarodne organizacije koju čini 46 država članica šire europske regije, sa sjedištem u Strasbourgu.

Glavni cilj EUR-OPA Sporazuma je jačanje i promicanje suradnje kako bi se poboljšala prevencija, zaštita i spremnost za slučaj velikih prirodnih ili tehnoloških katastrofa. Osim na političkoj, suradnja postoji i na znanstvenoj i tehničkoj razini, gdje posebnu ulogu imaju specijalizirani euro-mediteranski centri za razvoj projekata, na nacionalnoj i na regionalnoj razini. EUR-OPA Sporazum također je zaslužan za Euro-mediteranski protokol za prevenciju rizika u školskim ustanovama, za procjene specifične ranjivosti školskih objekata, što podrazumijeva sigurnost osoba, osposobljenost zaposlenika, izradu internih planova sigurnosti i dr.

**I ti možeš biti u pobjedničkom timu! Pridruži se izazovu – usvoji znanja!**

<https://olympiad.besafenet.net/olympiad>

[Knjižica o BeSafeNet Olimpijadi znanja](https://besafenet.net/wp-content/uploads/2023/10/BESAFENET_BOOKLET_ENG1-1.pdf) .pdf



